次韵東坡武昌西山詩
作者：樓鑰
朝代：宋

paragraphs: 黨論一興誰可回，賢路荆棘爭先栽。
竄流多能擅筆墨，囚拘或可爲鹽梅。
雪堂先生萬人敵，議論磊落心崔嵬。
向來羅織脫一死，至今詩話存烏臺。
憑高望遠想宏放，眼界四海空無埃。
黄岡踏遍興未盡，絕江浪破琉璃堆。
漫郎神交信如在，石爲窊樽勝金罍。
鄧侯先曾訪遺跡，銘文深刻山之隈。
山荒地僻分埋沒，二公前後搜莓苔。
元祐一洗人間怨，天地清寧公道開。
玉堂同念舊游勝，筆端萬物挫欲摧。
時哉難得復易失，弟兄遠過崖與雷。
北歸天涯望陽羨，買田不及歸去來。
我爲長歌弔此老，慟哭未抵長歌哀。